Kaapse kamer waarsku oor beurtkrag se impak op sakevertroue | Netwerk24
Deur Francois Williams 11 Februarie 2019 16:52
Die Kaapse Kamer van Koophandel en Nywerheid is geskok deur die skielike toename in beurtkrag, het die kamer Maandagmiddag in ’n verklaring gesê.
Janine Myburgh, president van die Kaapse Kamer van Koophandel en Nywerheid. Foto: PAARL POST
“Hoe is dit moontlik dat ses kragopwekkingseenhede op dieselfde tyd afgaan,” het Janine Myburgh, president van die kamer, gesê.
“Dit is net te toevallig en ons moet vra of dit nóg ’n geval van sabotasie is,” het Myburgh gesê.
Verlede jaar het sabotasie die skuld gekry vir ’n vlaag beurtkrag nadat ’n loonstaking by Eskom gewelddadig geraak het. Maar, sê Myburgh, die vorm wat die sabotasie aangeneem het, is nooit aan die publiek verduidelik nie buiten om te sê werkers het verhoed dat steenkool by kragsentrales afgelewer word.
“Fase 4-beurtkrag is baie ernstig. Dit sal handelsbedrywighede en nywerhede raak. Dit sal ook die werk van ander werkers in veral swaarnywerhede raak. Dit is tyd dat werkers wie se poste geraak word, hul stem laat hoor.”
Ek kan sien buitelandse beleggers sal hierdeur afgeskrik word en elders na beleggingsgeleenthede soek.
Myburgh waarsku die nuwe krisis sal sakevertroue raak. “Ek kan sien buitelandse beleggers sal hierdeur afgeskrik word en elders na beleggingsgeleenthede soek.”
Die kragkrisis kom boonop in die middel van die toeristeseisoen, en in ’n kritieke tyd vir die landbousektor, wat twee van die Wes-Kaap se belangrikste bedrywe is.
Op lang termyn beteken dit ook al hoe meer sakeondernemings en huiseienaars sal besluit om alternatiewe krag-opsies te soek om minder afhanklik te wees van Eskom. Dit sal tot verdere probleme vir Eskom en sy personeel sal lei, sê Myburgh.
Meer oor: Eskom | Kaapse Kamer Van Koophandel En Nywerheid | Janine Myburgh | Beurtkrag | Sakevertroue | Beleggings | Nywerhede | Steenkoolkragstasies | Sabotasie
Cyril se Eskom-plan 'kan nie als regmaak nie'
Beurtkrag: Maak gereed vir ’n donker week
Almal wil weet wanneer krag af is – webwerwe vou